b'\n_START_ARTICLE_\nC/2012 S1 (ISON)\n_START_PARAGRAPH_\nC/2012 S1 (ISON) je blizuson\xc4\x8dev komet, ki sta ga 21. septembra 2012 odkrila ruska astronoma Vitalij Nevski in Artjom Novi\xc4\x8donok. Komet izhaja iz obmo\xc4\x8dja Oortovega oblaka in ima paraboli\xc4\x8dno tirnico. Astronomi ugotavljajo, da je njegova orbita neverjetno podobna orbiti velikega kometa iz leta 1680, kar nakazuje na veliko mo\xc5\xbenost, da imata isti izvor._NEWLINE_Komet se bo 1. oktobra 2013 pribli\xc5\xbeal Marsu, 28. novembra 2013 bo v periheliju, 26. decembra pa se bo najbolj pribli\xc5\xbeal Zemlji.\n_START_SECTION_\nVidljivost\n_START_PARAGRAPH_\nPredvidevajo, da bo ISON konec leta 2013 vidljiv s prostim o\xc4\x8desom ali manj\xc5\xa1im teleskopom. V najugodnej\xc5\xa1em polo\xc5\xbeaju za opazovanje bo komet po prehodu skozi perihelij, ko se bo nekoliko oddaljil od Sonca. V tem \xc4\x8dasu bo opazovanje kometa mogo\xc4\x8de iz obeh Zemljinih polobel. Natan\xc4\x8den sijaj kometa ISON je zelo te\xc5\xbeko napovedati, po nekaterih zgodnjih ocenah pa naj bi postal za opazovalce z Zemlje celo svetlej\xc5\xa1i od Lune. Kasneje so napoved navideznega sija popravili na najve\xc4\x8d -6, kar je primerljivo z navideznim sijem Venere.'